NARIADENIE RADY (ES) č. 1167/2008
z 24. októbra 2008,
ktorým sa mení, dopĺňa a aktualizuje nariadenie (ES) č. 1334/2000 stanovujúce režim Spoločenstva na kontrolu exportov položiek a technológie s dvojakým použitím
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133,
so zreteľom na návrh Komisie,
keďže:
(1)
Nariadenia Rady (ES) č. 1334/2000 (1) vyžaduje, aby položky s dvojakým použitím (vrátane softvéru a technológie) podliehali pri vývoze zo Spoločenstva účinnej kontrole.
(2)
Aby mohli členské štáty a Spoločenstvo plniť svoje medzinárodné záväzky, príloha I k nariadeniu (ES) č. 1334/2000 stanovuje spoločný zoznam položiek a technológie s dvojakým použitím uvedený v článku 3 tohto nariadenia, ktorým sa vykonávajú medzinárodne dohodnuté kontroly položiek s dvojakým použitím, vrátane Wassenaarskeho usporiadania, Režimu kontroly raketových technológií (MTCR), Skupiny jadrových dodávateľov (NSG), Austrálskej skupiny (AG) a Dohovoru o chemických zbraniach (CWC).
(3)
V článku 11 nariadenia (ES) č. 1334/2000 sa stanovuje, že príloha I a príloha IV sa aktualizujú v súlade s príslušnými povinnosťami a záväzkami a ich akýmikoľvek úpravami, ktoré prijal každý členský štát ako člen medzinárodných dohôd o režimoch nešírenia jadrových zbraní a kontrole vývozu, alebo formou ratifikácie príslušných medzinárodných zmlúv.
(4)
Príloha I a príloha IV k nariadeniu (ES) č. 1334/2000 by sa mali zmeniť a doplniť, aby sa zohľadnili zmeny prijaté v rámci Wassenaarskeho usporiadania, Austrálskej skupiny a MTCR na základe zmien a doplnení týchto príloh podľa nariadenia (ES) č. 1183/2007 (2).
(5)
S cieľom zjednodušiť odkazy pre orgány kontroly vývozu a hospodárske subjekty by sa mala uverejniť aktualizovaná a konsolidovaná verzia príloh k nariadeniu (ES) č. 1334/2000.
(6)
Nariadenie (ES) č. 1334/2000 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Prílohy k nariadeniu (ES) č. 1334/2000 sa nahrádzajú textom v prílohe k tomuto nariadeniu.
Článok 2
Toto nariadenie nadobúda účinnosť tridsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. októbra 2008